khistorydata/jeongjo-sjw-relations huggingface dataset:
정조 9년 · 목
予曰。戶判尙提有何情勢。而不爲入來乎。承旨洪文泳曰。皆來待闕外云矣。左議政洪樂性曰。臣自來憒劣。不能董率。致承今日嚴敎。當退不退。徒使紀綱日頹。無往非罪。乞賜斥退。改卜賢德。予曰。今日紀綱。已無可言。而置卿有位者。只欲爲鎭安頹波矣。今雖煦濡。如卿氣量。使渠輩果能畏卿乎。向者前都憲疏中。以煦濡釀禍四字。有所云云。而此則錯認本旨而言矣。予不容終默。雷異備忘。果有此四字提敎。而豈徒指向來凶逆而發耶。夫國之有紀綱。若軍中之有紀律。師無紀律。尙猶不可。況國之於紀綱乎。卿則太柔。予亦煦濡。循例次對。亦不得爲之。豈不痛乎。彼有司堂上。目今任用。殆若非此莫可者然。而今日擧措。皆有司堂上之過也。近來廷臣所爲。無一開眼處。故予果久不引接。只以日省錄消遣者此也。樂性曰。今承不敢聞之嚴敎。莫非臣罪。臣若預爲董飭。則豈至於此乎。予曰。近日備堂之習。無非卿見侮之致。十二人豈有懸病之理。況昨夕出令之後。旣不能申飭。今曉懸頉之時。又不敢請罪。循例請牌。寧有如許體例。及其罷削有命。現告捧入。皆是疲癃殘疾之人。卿何若是畏㥘於諸宰乎。誠莫曉其故也。且備堂差下。有甚難事。而自夏徂冬。尙無一人新差。俄者下敎之後。乃以還差二人新差二人塞責。何也。樂性曰。至若洪良浩。可合還差。而此則年久未差。且臣一家人。故不得竝擧矣。予曰。當差備堂者有。幾人乎。樂性曰。有李秉模趙時偉矣。予曰。兩人俱好。而何不指名直差。輒爲質問乎。恩歸於己。怨將誰歸。實爲慨然矣。至於趙時偉。則其兄方帶備堂。雖有兄弟竝差之例。不必汲汲差下。近見尹蓍東爲人頗好。此外李致中李崇祜申大升洪秀輔。皆是可合之人。都承旨以乃父之子。亦豈不合乎。樂性曰。諸人俱難一時盡差。李秉模金尙集似好矣。予曰。金尙集則前後賓對。屢出仍止。揆以士夫廉隅。孰肯爲之。此外豈無他人乎。樂性曰。洪秀輔前旣有參聞廟謨之下敎矣。予曰。然則以李秉模洪秀輔差下好矣。予曰。尙提旣已入來。戶判何不入侍乎。予曰。備堂追入者誰也。樂性曰。徐有慶蔡弘履矣。仁陵君李在協曰。出身不得移送禁府事。有登對時稟處之命矣。予曰。此事卿何以詳知。予亦疑晦矣。仍命禁府草記持入。予曰。旣云正科出身。又下及字。而下款常賤出身云者。似非指登科者矣。仍命大典通編刑典持入。予曰。 先朝受敎。載於何編。在協曰。在於大典通編推斷條矣。予曰。正科出身。卿等何以區別乎。副司直李柱國曰。末副薦以上爲正科。其外軍兵私賤出身。皆非正科矣。予曰。龍虎榜備例則皆是正科。至於醫譯輩。乃是雜科出身矣。副司直徐有大曰。正科只指有薦而言矣。柱國曰。士夫之爲增式科者爲正科。至於島銃出身。渠亦不以正科自處矣。予曰。然則庭試獨不得爲正科乎。此則不然矣。大抵近來納粟類之不願爲衛將而願爲參奉者。皆可屬之士族乎。非但法司之眩於擧行。亦關名分紀綱。予嘗痛駭。向者朝參日。一法官以此事首陳弊瘼。而尙未變通矣。仍詢備堂。戶曹判書趙㻐曰。先正臣李珥有許通之議。而未果矣。予曰。卿言似然。而以兵曹節目觀之。亦有許赴之例矣。兵曹判書徐有隣曰。法典所載。則明有士族常賤之區別。至於正科云云。戶判所達。不無所據。而但己卯 受敎以後。雖常賤出身。元無自法司擅治之事。前後法官。輒請區別而俱未蒙允矣。予曰。 先朝受敎。果難遽然釐改。故如是詢問矣。禮曹判書金履素曰。勿論士族常賤。只以正科出身。視之一例。不爲區別。實有所可關者。臣曾在京兆。以此多見其窒礙。反有法將不行之弊。常賤出身則恐不可無區別之道矣。尙衣提調鄭民始曰。旣有己卯 受敎。依法典施行。似好矣。副司直金思穆曰。臣則但知正科出身之爲有薦。常賤出身之爲無薦而名以出身。則曾未見自法司擅治之例矣。予曰。判義禁詳考法典。日後登對時。更爲覆奏。予曰。庭試講則 先朝丙戌以後。雖已除之。別試則元無除講之事。而擧子輩未諳講規。尙不着工云。故日前有所申飭矣。承旨洪文泳曰。別試講規。卽一經自願。及四書抽栍而具音釋箋註矣。予曰。然則治經生外。俱不得赴科矣。近來擧子專廢讀書。今於數朔之內。使之遍誦。則此是行不得之事。若以論語之主忠信。孟子之大人心赤子心等小篇出栍。則豈非無實之甚者乎。備堂徐有慶曰。己卯別試。一經講。如會講之例矣。予曰。今番別試講規。從何年例。磨鍊節目乎。履素曰。自本曹當依例。以原節目磨鍊矣。予詢諸臣。樂性曰。別試講之以一經自願。四書抽栍者。法意固好。而末流之弊。反致無實之歎。只以自願一經全編應講爲規。則似不無實效矣。在協曰。一經講。似有實效矣。㻐曰。別試講則半行大文之臨講。雖無實效。而自是古規。一經講。雖若有勝。而只爲應講而口讀。其有實效。亦未可必。科制至重。不敢指一仰對矣。有隣曰。別試講之自願一經。抽栍四書。博而不精。今若使之專意一經則似宜。而如無區別下敎。則京外多士錯認以一經講之復出。不無疑眩之慮。只於今番別試。除四書。三經中從自願考講事。申明知委。恐好矣。民始曰。 先王朝講規革罷時。別試似不在擧論中。若然則依己卯講規擧行。似好矣。時俊曰。勿論一經之全誦。四書之抽栍。過科場後廢閣一也。然而全誦一經。則目下收效。似勝於竝講四書之博而不精也。有慶曰。三經中一經全編應講。似甚便好矣。弘履曰。三經中一經自願。旣有己卯已例。依此爲規。似好矣。思穆曰。以三經中自願一書全編應講。則庶有實效矣。予曰。 先朝丙戌年除講傳敎中。如無別試二字。講規自可依 先朝定式遵行。禮判筵退後。詳考草記。予曰。吏曹只有單堂上。事甚可怪。亞三堂新通好矣。時俊曰。無亞堂則不得新通矣。予曰。問議大臣而爲之似好。前例有無知人。樂性曰。參判以拘忌不得入來云。稍俟數三日。則似可參政矣。予命參判參議許遞。仍數曰。參判則外任與罷職外無前望。參議則李時秀外任。餘皆坐罷。判堂無獨通之例乎。前聞趙遠命爲之云矣。時俊曰。此則曾經銓郞。故爲之云。而絕無近例。不敢擧行矣。予曰。參判許遞傳敎。還入爻周。使之入來參政。仍謂戶判曰。卿與尙提何爲相較耶。彼重臣上疏。善爲之矣。如李命植疏。在卿爲禍福關頭。而至如此疏。雖擧朝爲之。於卿不害爲玉成矣。㻐曰。擧朝之人。豈爲盡斥臣身乎。
정조 9년 · 강
執義安廷玹。陳疏乞遞。仍附懲討及時弊。賜批。
정조 9년 · 목
疏略曰。臣任不稱當。罪積癏素。乞削臣職。且臣一段憂憤。不敢終泯。昨秋夏賊。今春恭賊。孰不欲食肉寢皮。而凶黨之窩窟。猶未盡破。逆孼之根抵。尙多未除。始而瑮福之凶。繼以逆傔之妻。而常刑不行。亟加三思。卽允諸啓。臣之所陳。卽以懲討爲急。而顧今可憂者。亦在於綱紀之不振也。念我殿下煬然以綱紀之不振爲懼。先自廊廟而飭之。俾及攸司而整之。夫何近日以來。實多百度解弛之弊。恭俟勘處。批以。所陳當留念。末端事切中時弊。爾其勿辭察職。
정조 9년 · 강
命承旨推考。勿施。
정조 9년 · 목
敎曰。守禦使鄭尙淳。有衆所共知實病。而政院之當初捧現告。大是不察。況傳旨之追後捧入。極爲礙眼。捧納承旨推考。原傳旨勿施。
정조 9년 · 강
差下備堂徐有慶等及濬川堂上具善復。
정조 9년 · 목
左議政洪樂性啓言。右參贊徐有慶。副司直蔡弘履。還差備堂。刑曹參判李秉模。大司諫洪秀輔資歷才諝。可合參聞廟謨請。竝備堂差下。從之。敎以。尹蓍東金尙集。一體差下。又啓言。知事具善復。濬川堂上請還差。從之。
정조 9년 · 강
推黃海監司嚴思晩。
정조 9년 · 목
左議政洪樂性啓言。頃以海西綿災委折登聞之意。行會矣。卽見黃海監司嚴思晩狀啓。以爲。當初綿田災一千二百結零。乃是據實論啓者。而五百結劃下。已是曠絕之恩。惟以準請爲期。旣承狀聞之命。綿災不足七百八十二結八負九束。沓災九百結三十二負三束。特許加劃。稟旨矣。本道前後請災之啓。語旣混圇。數亦過濫。故當初減給。良以此也。今以査啓觀之。則非是査正還實。直緣嚴畏不敢云。苟如是則朝家旣聞之後。有難强爲裁減。所請災結許劃。而狀辭糢糊之失。不可置而不論。 黃海監司嚴思晩。請推考。從之。
정조 9년 · 강
命濟州舊還及移轉皮牟。竝停退。
정조 9년 · 목
左議政洪樂性啓言。濟州牧使尹得逵狀啓以爲。今年穡事。又不免歉。賑餘民事。實爲難支。舊還停退。今春移轉皮牟三千石。亦爲停退。待明年夏。以本色收捧。寺奴身貢米。依還例停捧。而凡干擧行等節。固當登聞。而候風往來之際。動費屢朔。敢授前例。蠲減停退等事。姑先擧行。事涉擅便。竝稟旨矣。所請諸條。便是應行之事。至於移轉皮牟。旣有已例。竝依施之意。請分付。從之。
정조 9년 · 강
許施洪忠水營水軍減布給代之請。
정조 9년 · 목
左議政洪樂性啓言。頃以洪忠水營水軍矯弊事。更爲狀聞矣。卽見洪忠監司李得臣狀啓。則水使李延弼所報。以爲水軍矯弊之策。惟是減布給代一條。而各項公貨。俱無措手之道。當初水營軍減布後。以結錢區劃給代者。爲三千三百兩。而充給防軍給代後。取其剩餘。補用於軍器修葺及各樣公下。除出四百兩。以爲二百名減布給代之資。稟旨矣。該營水軍之充定營下者。實爲居民之痼弊。矯捄之方。惟在於減布給代。而本道錢穀。實無區劃之道。且該營劃得結錢。乃是當初水軍給代之需。而旣有剩餘。則以此充補。未爲不可。不必煩聞朝家。自該營從長區處。實爲便當。以此意請分付。從之。
정조 9년 · 강
命卿宰以下罷削人。別單書入。
정조 9년 · 목
左議政洪樂性啓言。今此冬至 祭獻官及典祀官兼大祝。皆以堂上堂下侍從塡差。而多在違牌坐罷中。無以分排云。何以爲之。敎以。卿宰以下罷削人員。命該曹別單書入。
정조 9년 · 강
命丙別初試取三百人。
정조 9년 · 목
禮曹判書金履素啓言。別試當行於明春矣。丙辰別試初試。依前例三百取人稟定。而大典通編別試條。三百或六百人。臨時稟旨矣。今番則取幾人乎。敎以。今番亦以三百人定額。
정조 9년 · 목
敎曰。亞銓三銓。無故行公者。只有單望。苟艱莫甚。吏曹參議未差之代。今日政。以在京無故人差出。又敎曰。在外及未肅拜未署經臺諫。一竝許遞。今日政差出。又敎曰。掌試都事改差。今日政差出。○以李秉模沈有鎭李宜老鄭景淳爲承旨。徐龍輔爲吏曹參議。尹承烈爲大司憲。尹行元爲大司諫。洪宗藎爲司諫。朴長卨申禹相爲掌令。洪克皓李尙慶[度:I-PERSON]爲持平。李壽咸爲獻納。李庚運爲正言。洪秉纘爲輔德。金魯直爲草溪郡守。申大升爲大司成。尹行任單付檢閱。韓光會爲刑曹判書。李崑秀爲說書。 尹東晢爲判尹。權導爲知春秋。申大升爲同經筵。鄭民始爲同成均。金履素爲右副賓客。金頤柱爲刑曹參判。鄭來成爲全羅都事。宋龍億爲黃海都事。金鼎命爲咸鏡都事。李存遠爲平安都事。洪益弼尹承烈李亨元爲承旨。
정조 9년 · 강
遞承旨沈有鎭李宜老鄭景淳。
정조 9년 · 목
政院以有鎭牌不進。宜老在外啓。竝敎以。許遞。○因景淳牌不進。敎以。許遞。與未差之代。今日政差出。又敎曰。新除授承旨。牌招察任。
정조 9년 · 강
命今番庭試。武科出身應頉外。除防。
정조 9년 · 목
兵曹判書徐有隣啓言。今番庭試。武科出身等應頉外。士族人依定式。請使之赴防。敎以。除防。又啓言。若除赴防。則例有納米。今番則何以爲之。敎以。此亦除之。
정조 9년 · 강
命興陽等邑拯劣米停退。泰安等邑依例徵捧。
정조 9년 · 목
兵曹判書徐有隣啓言。頃以兩湖畿甸。 拯劣米停退行會矣。卽見全羅監司李在學狀啓。則以爲。拯劣米當捧條。在外沿海八邑。而興陽海南珍島靈光等四邑。偏被災傷。故舊還及拯劣米。竝請停退。至蒙準施。而咸平茂長興德扶安等四邑。拯劣米合一千四百石零。誠難準捧。仍姑停退。稟旨矣。興陽等邑拯劣米。依舊還例停退。咸平等邑。請徵捧。敎以。戶惠堂各陳所見。吏曹判書趙時俊啓言。俄於閣外。與徐有隣有所酬酢矣。四邑拯米。依例徵納似宜矣。戶曹判書趙㻐啓言。四邑拯米則徵捧之言。誠爲得宜矣。從之。又啓言。頃以兩湖畿甸。拯劣米停退行會矣。卽見洪忠監司李得臣狀啓。則以爲。拯劣米泰安等十一邑所在中。當年分給條五千六百六十一石零。停退事。稟旨矣。不論穡事豐歉。强拈年條久近。或請停退。或請準捧者。有違於發關本意。使之依例徵捧。請俾知法意之嚴重。從之。
정조 9년 · 목
兵曹判書徐有隣啓言。頃因驪州民人李鳳才等上言。本邑折衝李啓明私賑實蹟。筵稟行會矣。卽見京畿監司徐有防報備。則驪州牧使李重馥所報。以爲啓明之多年私賑。前後穀數。恰爲五六百石。而若其實蹟則旣有兩面之齊籲。又載營邑之狀題。宜有褒嘉之典。而不敢擅便。何以爲之。敎以。特爲加資。
정조 9년 · 강
許施忠州等邑換作之請。
정조 9년 · 목
兵曹判書徐有隣啓言。卽見洪忠監司李得臣狀啓。則忠州牧使李在亨牒呈以爲。本州還穀米太。最爲零星。米僅爲二百十三石。太僅爲七百八十一石。而常賑會付荒租一萬九千二百七十石。木麥二千六十餘石。粟七百五十餘石。稷一百四十餘石。木麥粟稷。皆非正穀。數甚夥然。常賑荒租四千石。依準折作未木。麥九百石。粟三百石。稷一百石。合一千六百石。亦依準折作太云。洪州牧使呂善亨牒呈以爲。本州常賑租還數少。麰還最多。常賑牟七百石。作租爲便當云。靑陽縣監朴敬圭牒呈以爲。本縣牟還夥然。每不免勒分之患。常賑牟一千石。趁今作租。以除民弊云。泰安縣監尹行履牒呈以爲。本縣秋還各穀。數甚不敷。常賑廳只有牟穀。需用每患苟簡。常賑牟三百石。許令作租云。黃澗縣監李敏亨牒呈以爲。本縣還穀中。太條不過爲五石零。故種不分給。實無其路。常賑租二百石作太。以爲播種之資云矣。誠如該邑所報。許令換作爲請矣。今此五邑各陳民邑之弊。裒益換作。在所不已。而忠州則米太留儲。數甚尠少。宜有變通。所請中荒租三千石。換作本米。木麥八百石。粟一百石。稷一百石。竝作黃豆。至於洪州靑陽之牟還最多。泰安之有牟無租。黃澗之以租作太等事。或係巡分之苟簡。或關需用之窒礙。洪州牟還。限五百石。靑陽牟還。限七百石。許令作租。而泰安牟還三百石。黃澗租還二百石。數旣不多。竝依所請。作租作太事。分付道臣。使之擧行。而穀物換作之時。吏緣爲奸。難保其必無。嚴飭各該邑守令。必之親執簿書。務從均排。俾無淆雜之弊事。請一體知委。從之。
정조 9년 · 강
命總廳兵符新頒後。廟堂稟處。
정조 9년 · 목
副司直金思穆啓言。兵符旣已新頒。此後遞易時交龜之節。依各道營閫例爲之。而或有移職。有牌招之事。未及交龜之前。似不當遽然承膺。又有不時兼察之事。所佩兵符所上左隻。宜當齎送於兼察處。而至如被罪出城時。兵符宜不敢仍佩出城。不可無一番稟定。故敢達矣。敎以。令廟堂參考前例。論理稟處。
정조 9년 · 강
命北漢捧留穀。來納山城。置之。
정조 9년 · 목
副司直金思穆啓言。北漢餉還。不但爲備不虞之需。亦惟在募居民之意。而近仍荐歉。停退及捧留本邑。無歲無之以。糶糴之不多。民無聊賴。今年當捧壬寅停退條。因京畿監司所奏。旣令折半收捧。捧留本邑。在該邑。雖免轉輸之勞。在本城。將無霑漑之道。今以折半捧留之穀。來納山城。庶有一分所益於城民。故敢達矣。敎以。朝令有難數改。置之。
정조 9년 · 강
命鄭好仁等敍用。
정조 9년 · 목
承旨洪文泳啓言。同罪未敍人。提稟定式矣。禁將徐有大旣已蒙敍。而前司直鄭好仁李泰永。前護軍李仁秀。前司果李翼晉。前正鄭信達。俱是同罪。故敢達矣。敎以。然則敍用。
정조 9년 · 강
命象毛等三種價。令戶曹出給。
정조 9년 · 목
尙衣提調鄭民始啓言。向日以燕貿中象毛等三種價本補用事。筵稟矣。事多掣礙。亦涉苟簡。前擧條勿施。三種價。使行姑未渡江。令戶曹卽速出給。請貿來。從之。
정조 9년 · 강
命李宜春收贖放送。
정조 9년 · 목
兵曹判書徐有隣啓言。頃以通津幼學李尙祜爲其父普顯定配分揀事上言。渠祖宜春年過八十與否。筵稟行會矣。卽見京畿監司徐有防報備局則以爲。通津府使朴晉陽所報。宜春帳籍的實爲辭矣。分付秋曹。請收贖放送。敎以。然則收贖後放送。
정조 9년 · 강
命次對懸病諸宰削黜。有司堂上重推。
정조 9년 · 목
備邊司啓言。今日次對。堂上懸病。至於十二員之多。懸病諸堂竝推考。請以爲進參。敎以。近日賓對。不啻應文塞責。而許久不爲。殊非愛禮之意。今日使之來會。則諸堂懸頉。至於十二人之多。此不但前所未聞。朝廷如有一分紀綱。焉敢乃爾。大抵廟堂坐受具僚之慢侮。一事二事。殆成習俗。其漸駸駸至於推及朝廷。董率振勵。然難責之於今日廟堂。十二人之只請牌招。大臣事誠慨然。近日事。雖欲隨處舍垢。名以次對。豈可與五六備堂爲哉。此而尋常處之。其可曰有朝廷乎。有廟堂乎。衆所共知事故情勢外。無端懸病諸宰。一倂削去仕版。門外黜送。俾知朝廷法綱。待漏之時。旣知懸病之若是夥然。則無一言往復。以此單子。沁沁捧入。當該有司堂上。竝從重推考。次對豈可因備堂事停止乎。然員數太少。當不能成貌樣。無論新差還差。自本府卽爲草記啓下。待下批牌招同參。文衡之今日陳疏。直學之仕進本職。亦甚駭然。罷職。進不進捧入承旨。亦爲遞差。○敎曰。非獨一試官之罪。戎垣重任。不可久曠。況今日次對。備堂亦當備員。前禁衛大將徐有大敍用。仍任前職。牌招傳授命召。
정조 9년 · 목
政院啓言。左議政洪樂性。罪在溺職。走伏金吾門外。恭俟鈇銊。仍納命召。何以爲之。敎以。勿待命事。遣史官傳諭。仍傳命召。
정조 9년 · 강
命備郞洪龍僖決棍。
정조 9년 · 목
敎曰。當該備邊郞。令兵曹決棍三度。
정조 9년 · 강
拿處石城縣監尹博基。
정조 9년 · 목
兵曹判書徐有隣啓言。今春以石城縣稅船失火事。有該守令待畢納拿處之命矣。燒縮穀。卽爲徵捧於船格等處。其餘沈濕米。已爲分給民間。故待秋成收捧。而今旣畢納。該縣監尹博基拿處。船格則燒燼之穀。渠旣徵納。分付道臣。請竝加刑放送。從之。
정조 9년 · 강
左議政洪樂性。陳箚請勘。賜批。
정조 9년 · 목
箚略曰。忝叨中書。已過周歲。觸事昏謬。欲數臣罪。指不勝屈。卽賜斥退。改卜賢德。臣於治箚將上之際。伏見執義安廷玹之疏。盛論綱紀之不振。百度之解弛。此在臣。實爲頂門一針。固當受而爲過。顧臣負罪未勘。尸位蔑效。今雖欲因此勤攻。淬勵振刷。其勢末由。惟在速銜擔負。毋至益添毀盡而已。批以。卿之引咎。予未之爲過。旣往不須說也。繼此體例上。無或放過。則朝廷不期尊而自尊。昨筵有縷縷敷示者。更冀卿之銘念。亞憲疏云云。意出勤政。戒在先事。而卿乃受而爲過。樂聞之誠。予方嘉歎。卿須安心勿辭。卽起視事。仍命遣史官傳諭。
정조 9년 · 강
遞承旨洪益弼尹承烈。以安聖彬李集斗代之。
정조 9년 · 목
政院以益弼承烈在外。啓請下諭。敎以。許遞。前望單子入之。又敎曰。新除授承旨。牌招察任。
정조 9년 · 강
命前備堂洪良浩還差。
정조 9년 · 강
命洛山寺蘇弊之方。從後狀聞。
정조 9년 · 목
原春監司李時秀以洛山寺早藿進上之弊。稟處馳啓。敎以。寺旣凋殘。藿亦騰貴。膠守前例。年年責徵於數少緇徒。在所矜念。此狀聞不必回啓。宮納早藿。自今年特竝蕩減。大抵洛山一寺。最稱國中名刹。 列朝賜與田土奴婢鹽田等屬。極其優厚。而近皆遺失。將不得收拾云。非爲寺刹也。所關間係緊重。此則令道伯另究蘇弊之方。如有可以登聞者。從後狀聞事。令廟堂行會。
정조 9년 · 강
命李光弘等元訟勿施。
정조 9년 · 목
京畿監司徐有防。以李光弘與申世哲等材木價推尋事査啓遲滯馳啓。敎以。本事不過微細之事。豈可以愆期。元訟亦勿施事回諭。
정조 9년 · 강
命丙別講規。除音釋知委。
정조 9년 · 목
禮曹啓言。依聖敎。取考本曹謄錄。則丙戌年初無講規擧論之傳敎。己卯別試傳敎中。有三經中一經。自願抽籤。沒一篇背講。一如明經之規。而四書則置之事。受敎矣。來丙午別試講規。依此例背講。而四書則除之事。請知委擧行。允之。敎以。除音釋。聞有追下傳敎云。今番亦依此擧行事知委。
정조 9년 · 강
遣承旨。詣 永陵。奉審摘奸。
정조 9년 · 강
遞承旨李秉模李集斗。以徐鼎修李漢豐代之。
정조 9년 · 목
敎曰。左承旨職務相妨。許遞。前望單子入之。待下批牌招察任。又敎曰。同副承旨聞有實故。許遞。前望單子入之。又敎曰。新除授承旨。牌招察任。
정조 9년 · 강
命丙午文武官重試別試文科初試。賦表策試取。
정조 9년 · 목
禮曹啓言。來丙午年文武官重試對擧別試文科取試三百人定額。咸聚京師。分兩所。各取一百五十人。初場賦表。終場策問試取事。請知委擧行。允之。
정조 9년 · 목
刑曹啓言。平壤府殺獄罪人田禮洸等獄事。具格啓聞之意。請分付。敎以。平壤府殺獄罪人田禮洸獄事。此獄決折。要不出男女强弱之別。木石輕重之殊。而女則先打。男則後至。未可謂之男强而女弱也。木雖推納。石無見存。亦何辨其石重而木輕乎。反覆參究。疑眩多端。今夏審理。果有更査之命矣。今覽査本。雙貫兩擧。波瀾成案。而獄情之疑眩。愈往愈甚。夫婦爭死。互相掩覆。此不過獄老生奸。欲竝生哉之計。雖不足因此垂矜。一獄兩犯。在所審克。李女參酌加刑放送。禮洸家人共犯。只坐尊長。政是準備。渠招中其妻與東白起鬧時。渠則自趙玄碧家晩到云爾。則禮洸之往來早晩。宜問於玄碧。而自所至今。一不推問者。果何委折。太旭頭面之招。於禮洸。未足爲緊證。旣不分手犯先後。而强加區別。亦非朝家愼獄之意。特爲加刑定配。永柔縣殺獄罪人康得孫獄事。八人之證。雖屬傳聞。死者之捨申取康。卽是斷案。踼打之時。旣無明證。則漫漶圖脫。猶或爲可欺其方之道。而乃敢誣援不干之人。粧出比隣之招。以至於鮮枷逃躱之擧。凡所以至奸至狡之計。無不備試。國有三尺。此囚決不宜生出獄門。申長明。以此判付曉諭後。卽爲放送。康得孫。連加訊推。期於取服。殺獄看證。或受賂。或被脅。或拘私。爲人立幟者。前後何限。而未有如文女母子之極詐惡。推庭査供。隨招隨變。必欲疑亂此獄而後已。渠等雖云遐土蟲蠢之類。若知一分國法。安容若是。論其情狀。殆有浮於得孫。不可以屢經訊問。遽議放釋。文女旣過除刑之年。參酌決杖放送。 韓辰彬。加刑遠配。俾西土之民。少知有國法。奏御文字。在所敬謹。況殺獄文案。一字一句。人之死生判焉。問目跋辭外。獄官例不敢少加修潤。而近觀本道文案。磨硺太過。罪人供招。亦皆鑿鑿舞文。多失按獄之體。亦非懋實之義。該道伯推考。後勿如是之意。自卿曺發關申飭。義州府殺獄罪人金興雲獄事。自墮之說。自是死囚推諉之例奏。本不足憑信。況堦石圖形。亦非致命之地。則李女之死。非由於自墮。尤甚明的。實因也詞證也。無一分依俙之端。雖以舅甥之親。亦不敢一辭容護。則雖欲求生必死。而誠末如何矣。興雲身。依前訊推。期於輸款。 江界府殺獄罪人李釆云獄事。依回啓施行。又啓言。平壤府殺獄罪人康貴同。連加嚴訊。期於盡輸。殺獄文案。在所審愼。敎以。正犯之最初輸款。可謂不易之案。而一査再査。尙未決折者。以其倫紀之所關也。證援之不備也。到今推覈之道。惟在正犯之吐實。觀此招供。全爽獄體。東西攛耶。無非假餙。而道狀中論理。反遜於囚供之雕繪。堂皇旣異於睡局。犴狴亦非戲場。則惜乎道臣之不念獄體也。以此文案。於何的從。該道臣從重推考。除尋常。更加嚴覈。論理狀聞事。分付。
정조 9년 · 강
召見承旨李聖圭于誠正閣。
정조 9년 · 목
永陵奉審後入來也。
정조 9년 · 강
命沈晉賢陞敍。
정조 9년 · 목
敎曰。課講連三次居首。比較製述三次又居首。抄啓文臣沈晉賢。依節目陞敍。
정조 9년 · 강
李崑秀還付翰林。
정조 9년 · 목
敎曰。左右史不可不備。說書李崑秀。還付翰林。牌招察任。
정조 9년 · 강
命關東火蔘結弊。明日登對稟處。
정조 9년 · 목
敎曰。關東四邑火蔘結事。廟堂回啓。又請令本道指一狀聞。若此則痼弊將無已時。揆以事面。道伯豈可指陳名目。仍請給代乎。在東民。非但大弊。朝家區劃。亦不可輕先爲之。明日大臣與有司堂上。與曾經東伯人登對稟處。
정조 9년 · 강
重推抄啓文臣尹行任。
정조 9년 · 목
敎曰。奏御文字。所宜致愼。況井間册子。與立張試券有異。昨日講義中。一文臣條對本。字畫之麤率。不但大欠敬謹。間間割付。行行刀擦。張張各體。段段誤字。此前後抄啓。所未有之事。事之駭然。孰甚於此。無實職無器具之人。此等做錯。何必如是致察。至於此文臣。職是內閣。身在直所。有甚不逮之事。甘犯此慢忽之科乎。當該文臣尹行任。爲先從重推考。
정조 9년 · 강
召見大臣備局有司堂上于誠正閣。左議政洪樂性。兵曹判書徐有隣。吏曹判書趙時俊。禮曹判書金履素。兵曹參判具㢞。副司直金尙集。
정조 9년 · 목
樂性曰。以原春監司火蔘田狀啓稟處之命。故臣等入來。而若隨起隨稅。則自有嬴餘。而亦無白徵之弊矣。雖不給代。庶可以充補原數。予曰。昨日判付於回啓。而在東民。實爲莫大之弊。今日召見卿等。使之商確稟處矣。
정조 9년 · 강
召名見承旨安聖彬于誠正閣。
정조 9년 · 목
永陵碑閣奉審後入來也。○予曰。昨今聞奉審承旨所奏。碑閣內外壁面土。間有色渝處云。明年 典祀廳改建時。從便改塗。不必以此微事告由。此意令本 陵官知悉。
정조 9년 · 강
命承旨安聖彬。特賜紗帽耳掩。
정조 9년 · 목
敎曰。上年則食後奉審。鍾前復命。今番則午正後出城外。人定前到城外。比上年尤爲神速。前旣以此施賞。似此勤勵之承宣。必須別樣論賞。可勸隨衆怠忽者類。禮房承旨安聖彬。特賜貂皮紗帽耳掩。
정조 9년 · 강
命江陵大蔘結弊。後日次對稟處。
정조 9년 · 목
左議政洪樂性啓言。頃因同春秋李文源所啓。江陵等三邑火蔘田減結及通川雇馬錢充補詳定委折。論理啓聞矣。觀此原春監司李時秀狀啓則以爲。大蔘田白徵。江陵尤甚。三陟蔚珍次之。旌善則無歛民之事。而大歉之後。輒有特減之令。故峽民賴以保存矣。癸甲兩年。其所流亡。江陵爲四百餘戶。三陟爲六百戶。蔚珍爲一百五十戶。前日流亡之稅。專責於餘存之民。民不支堪。還集無期。至於通川雇馬錢事。本郡設此錢。貸民取殖。以爲蔘價添補之資矣。甲戌改詳定時。以其有餘。詳定應下五百五十兩。移用於此錢。而以此較彼。不足之數爲二百兩。一債長留。歛散失宜。荒歲窮民。困於催督。蓋此火蔘田及雇馬錢兩事。實爲難支之弊。而前後蕩減或革罷時。輒蒙以均廳所納。區劃給代。而係是京司上納。故不敢仰請。請稟旨爲辭矣。本道均廳所納。數甚零星。量減一事。實難輕議。日前回啓之不得議到於給代者。以此也。伏承稟處之命。宜有別般措置之擧。而實無從便區處之道。本稅設令減給。不計村里盛衰。耕播陳起。硬定稅總。一直督納。則其所稱冤。與前無異。似此規例。分付道臣。趁此時釐正後狀聞。至於通川詳定不足之取用於雇馬錢事。一竝給代。亦無出處。不足條二百兩。依他邑例。以常賑穀耗條中。亦令取用事。請一體分付。敎以。有司堂上及曾經道伯。亦陳所見。兵曹判書徐有隣啓言。山腰以上。卽是產蔘之地。而火耕漸滋。蔘不得產。故從以征之。以補蔘價。究其本意。便同夫里之布。減稅一款。有難輕議。若其大加變通之道。未及講確。別無他見矣。吏曹判書趙時俊啓言。火蔘田之弊。苟究其源。專由於逐里定總而然也。欲給代則亦非可繼之道。臣之前啓所云隨起隨稅之法。復令申而明之者。亦出於不得已也。今無別般他策矣。禮曹判書金履素啓言。臣意則矯捄之要。莫若逐年執卜。隨起收稅。則稅必無減縮之慮。民可無難保之端矣。副司直金尙集啓言。諸堂所奏得當。而荐飢之餘。火結之準總。有未可知。總內不足之數。則自朝家變通區劃得宜矣。兵曹參判具㢞啓言。臣之待罪關東。狀聞蔘結白徵之弊。而今若因此欲爲蠲減。則實有大不然者。丁丑以後。火蔘結之蕩減給代。凡爲兩次。殆至三分之一。而未及十數年。又復如此者。蓋以幾結幾卜。自有定數。各面各里。不相來去。雖有減給之恩。只及於時存之民。而不及於流亡之戶也。自今逐年踏驗。一依帳付元田之例執卜。只從時起收稅。無過元數。則庶有均一之效。然而執卜之際。一任吏輩闊狹。則非但無實效。反不如仍舊之爲愈。此則嚴立科條。俾絕此弊似好。給代一款。本道詳定與結錢元數。本甚不足。而前後給代。幾近萬數。今不可更議。至於通川詳定一款。令廟堂商確稟施似好。承旨徐鼎修啓言。在朝家軫恤之政。某條變通分數量減。俾除一分民弊似好矣。敎以。今日特召卿等。予意有在。旣知火蔘稅之爲東民痼弊。則宜有別般軫恤之政。而隨起隨稅。卽是道臣守令之責。初非廟堂所可指揮。至於給代一款。均廳稅納有限。亦不可續續繼給卿。等若欲着意釐革。則豈無一視京外。互相便宜之道乎。大臣及諸臣。各陳所見。樂性啓言。若能極意講確。則自有拔本塞源之方矣。有隣啓言。大抵鄕貢之移作京貢。當初變通。誠出爲東民之德意。而京民則徒受貢價。東民則反致困瘁。京貢旣不納蔘。以錢進排。則十餘斤添價之如數計給。殊無義意。若於京貢添價中。量宜借處。則足可捄弊。而京貢之移設事目。火稅之設始年條。詳細考出後。方可擧行矣。時俊啓言。誠如兵判所奏。以此釐正。端合事宜。但畢竟之能無弊端。不敢的知矣。履素啓言。誠如聖敎。東民京民。宜蒙一視之澤。移此補彼。似合事宜矣。副司直金尙集啓言。臣於待罪副提學。始知京貢之情僞。取其添價。減此火稅。實合均平之政矣。㢞啓言。臣之意見。與諸臣所奏。別無異同矣。鼎修啓言。臣則纔經道伯。只知火稅之爲痼弊。而京貢之利害便否。未能詳悉。不敢指一仰對矣。敎以。不可不更考文書後。指一決定。卿等退去爛商。後日次次對時稟處。樂性啓言。通川雇馬錢事。當依俄者所達擧行乎。從之。
정조 9년 · 강
命丙午武初試。取二百人。
정조 9년 · 목
兵曹判書徐有隣。以來丙午年武科初試。取幾人啓稟。敎以。以二百人爲之。
정조 9년 · 강
遞承旨李漢豊。以趙興鎭代之。
정조 9년 · 목
敎曰。左承旨職務相妨。許遞。前望單子入之。
정조 9년 · 강
召見補土堂上李文源于誠正閣。
정조 9년 · 목
予日。補土處爲幾許。而工力亦何如乎。文源曰。所補處稍爲浩大。有難的知爲幾間幾丈。而計其工力則土石幾爲萬餘擔矣。臣承命之後。量宜給價。鳩聚土石。而軍役輩亦皆樂爲應役矣。予曰。取石之道何如。對曰。本 陵員役輩及洞口外附近民家。皆築石以待役時。且江邊至近。故拾取負來。價不過三四分矣。予曰。物力當爲幾許乎。對曰。比諸永祐園補土所。則取石甚便。似爲三四千兩矣。
정조 9년 · 강
副司直洪良浩洪秀輔李秉模金尙集尹蓍東。疏辭籌司之任。竝賜例批。
정조 9년 · 강
遞承旨徐鼎修趙興鎭。以李漢豊申大升李祖承。爲承旨。
정조 9년 · 목
敎曰。右承旨許遞。又敎曰。右副承旨許遞。又敎曰。 承旨前望單子入之。又敎曰。新除授承旨。牌招察任。
정조 9년 · 강
副修撰金履鏞。從縣道上疏辭職。仍懲討。賜批。
정조 9년 · 목
疏略曰。館職庠銜。義當叨謝。而目下病情。前進無路。亟削臣本兼諸職。臣雖病狀。秉彝之天。自謂不後於人。至於三司諸啓之批不允二字。在聖人五刑五庸之義。亦豈不有歉乎。懲討太寬。而凶醜之孫覬覦鳴冤。鎭安太過。而賊傔之妻放恣擊錚。亟從諸臣之請。批以。所陳已諭諸批。爾其勿辭。上來察職。
정조 9년 · 강
吏曹參議徐龍輔。上疏辭職。賜批。
정조 9년 · 목
疏略曰。嚮來郞官之猥叨。尙有餘悸。而臣之三從叔臣有隣方帶本兵。人或以爲一門兩銓。自有已遞之例。莫如引此丏免。臣則曰不可。今若引此丏免。則是其遞之也。只以兩銓之嫌。無是則可以出矣。惡乎其可也。然面前去就。亦係難安之一端。竝此呼籲。亟解臣三銓之任。批以。近例旣云如此。本職許遞。
정조 9년 · 목
政院以二十一日取稟也。
정조 9년 · 강
有政。吏曹參議趙鼎鎭進。
정조 9년 · 목
以金尙集爲大司憲。金宇鎭爲大司成。 趙弘鎭爲應敎。鄭萬始爲弼善。○因說書望筒。敎以。流來館規。爲下番翰林者。如無得諾於上番。無論注書說書。無得任意越去。銓曹亦無得任意擬望。近來下番之往來。坐席未暇暖。館規將自此翰林壞了。上番之不能規正。亦難免巽軟。下番翰林尹行任。爲先從重推考。上番翰林李崑秀。亦爲推考。此後更勿如此事嚴飭。此望筒勿施。更爲擬入。○以尹羽烈爲說書。
정조 9년 · 강
汰拿監察南公轍等。罷昌城尉黃仁點吏曹判書趙時俊。 參判沈豊之職。
정조 9년 · 목
敎曰。今日紀綱。雖曰到底掃地。如渠輩幺麼蔭官。如是冒犯飭敎。萬萬痛駭。前此寒食端午差 祭。以各 陵祭監之必以武弁差送。飭敎不啻截嚴。而今番各 陵祭監。文蔭無一人塡差。仍命該房便之査實。渠輩所爲。皆是故犯。前後特敎之下。右下位之說。焉敢發口乎。當該監察南公轍柳烶黃基玉柳順[頤:I-PERSON]玄等。一竝汰去。仍令該府拿問捧口招重勘。其中黃基玉不無斟量者。拿問分揀。又敎曰。此都尉近頗生氣乎。其子蔭補。蓋出於朝家追念貴主之意。則凡於任官。固當隨處恪勤。渠或年淺。怠於供職。所當各別警飭。無犯罪科。近來擧行。不但駭然。今番事。尤萬萬放恣。御極以後。凡於懿親外戚之從宦者。未嘗有罪曲恕。大抵蔭補私恩也。干科公事也。豈可以私掩公乎。其子雖已處分。身爲都尉。其不能敎子之罪。宜卽示警。俾來後知所保身之方。昌城尉黃仁點。爲先削職。又敎曰。雖曰一時不察。莫重處字劃。如是誤書。捧入之承宣。至被譴罷。則書入之銓堂。罰止問備。事面極爲苟艱。當該吏曹堂上罷職。又敎曰。政事則冒赴 差祭則稱頉寧。有如許處義。此等事規正。難望今日廟堂。吏曹參判沈豊之罷職。
정조 9년 · 강
命南公轍等開坐嚴問。尹光憲。詳査草記。鄭光國嚴訊取服。
정조 9년 · 목
因義禁府監察南公轍柳烶柳順[頤:I-PERSON]玄等。原情啓目。敎以。旣有特敎。亦謂之規例乎。寒食差 祭時飭敎。猶可諉之令前。端午差 祭飭敎又何如。而今於供辭。又如是分疏。如渠輩幺麼文蔭中末官。焉敢乃爾。此供辭勿施。待明朝。更爲開坐。反覆嚴問捧口招。期於得情以聞。又啓言。出身金光獻。觀其所供。則事係竊盜。非臣府所可稟處者。明査公決。俾無乎冤事。請分付該廳敎。以爲父鳴冤之說。雖難取信。無論本事虛實。偏聽一邊人來訴。威脅無執贜平民。施之以惡刑擧措。該大將事。萬萬妄毒。此事關係民隱。不可尋常看過。卿府跋辭。極意曲護。卿於事關此捕將議處。每每如是立幟。亦可謂太多事。然不必自朝家勒決。嚴飭右廳。待明朝開坐。各別詳査決處後草記。萬一拘於僚將顏私。不以實捧供。焉有此等捕將爲哉。以此一體嚴飭。○刑曹啓言。罪人申載權等。各別嚴刑。 鄭光國係是出身。移送義禁府。請嚴訊得情。敎以。共謀之人。必不止鄭哥一人。明日開坐時。三人等除尋常。筒箇各別嚴刑。鄭光國所爲。不可但以代射同情論。此是科賊之最獰頑者。此等獰頑。不可無懲一勵百之擧。嚴飭禁府。今日開坐時捉來。各別嚴訊取服。萬一歇杖。刑房都事當嚴處。此意一體分付。
정조 9년 · 강
金吾以李福良等定配押送啓。
정조 9년 · 목
義禁府啓言。代射及謀議代射罪人等刑配事。命下矣。罪人張弼萬等八人。竝嚴刑充軍。令兵曹擧行。謀議代射罪人李福良崔宗漢金正麟等。杖一百徒三年。而福良新昌縣。宗漢松禾縣。正麟洪川縣定配。請押送。允之。
정조 9년 · 강
御春塘臺。行宣傳官射講。講試官徐有大李崑秀。試射試官徐有隣趙圭鎭。
정조 9년 · 목
自內詣春塘臺陞座。○敎曰。 宣傳官試講。久未爲之。午後爲之事分付。予曰。殿座時。通禮院官員不爲待令。今聞政院初不指揮云。當該院吏囚治事分付。仍命諸試官除肅拜入侍。又敎曰。別軍職宣傳官扈衛軍官差備官壯勇衛禁軍馬兵騎士。兼行試射。試官以徐有隣趙圭鎭爲之。使之入侍。仍命右捕廳從事官發牌。下敎曰。如盧穳之殺越人命者。何等凶盜。而今乃現捉於左捕廳。右廳則當捕之盜。讓與他廳。所捕捉者。只是無故平民。受嗾橫侵之狀。昭不可掩。夫如是則民安所措手足乎。此事實係民隱。且以問牛喘殺人之意。有此令他廳査奏之敎矣。觀此草記。果不爽所料。而若以牛價言之。則宋哥圖囑之罪。固爲痛惡。而牛價則便是指徵無處。宜令左捕將備償之意。有所下敎。則此草記末端所請。未免模糊。更卽修納之意。分付於該大將。仍命宣傳官抽栍試講。敎曰。能麼兒郞廳。不爲待令云。此後則講員給册。使實郞廳爲之。該郞廳亦使之講習兵學。如是申飭之後。如不遵飭敎。則以棍汰之意分付。宣傳官等應講訖。別軍職等以次應射。予曰。 扈衛軍官中。有不射官弓而潛射私弓者云。問名以入。 有隣以池允福仰達。予命決棍懲勵。試射訖。頒賞仍還內。
정조 9년 · 강
罷左捕將趙圭鎭職。遞右捕將具以謙。
정조 9년 · 목
右捕廳啓言。因義禁府擊錚罪人金光憲原情判付。嚴飭右廳決處命下矣。縊殺苧商賊盧穳等。捉得査問時。與江華居尹快得。同往 昌陵酒幕。黃海道牛商之二隻牛。偸賣分用納招。故穳則依律勘處移送秋曹。快得則發關江華府。捉來査問。則不參於殺越人命之時。而牛隻偸竊之狀。與穳招相符。而失牛人居住姓名。査問次。酒幕主人招致。則見囚於左捕廳招問其失牛人。則酒幕人文重煒招內。新溪人宋昌玉失牛於渠家。而令以金聖龜謂以渠之牛賊。捉告左捕廳。方在査實中云。故昌玉亦爲招來。與本廳在囚賊快得對質。情節無一差錯。昌玉招內。快得明是牛賊。而聖龜亦是同黨云矣。今因禁府判付。對質査問。則聖龜招內。爲捧債錢。下去新溪居渠之妻娚崔尙俊家。捧錢買得牛隻與生雉木疋等物。入城賣用矣。 新溪人昌玉。以失牛於渠樣。呈訴左捕廳。以無執贜不分明。卽爲退斥。其後昌玉更呈刑曹漢城府及新溪谷山等邑。連爲退斥矣。昌玉又呈左捕廳。故渠以上項所告發明。設置周牢。嚴加訊問。不勝其痛楚。以偸牛樣誣服。而至於作賊一款。實爲曖昧云。牛主昌玉招內。當初偸牛漢等言內。以魚物廛爲業云矣。今此聖龜果是魚物廛容貌擧止。其時快得同情偸牛。的實無疑。而左捕廳推覈時。情節自服。今乃變辭。極爲巧惡云。重煒招內。快得則與其同黨。乘昏入來。早朝出去。未詳其容貌。一人追後出去。故記得其面。而聖龜之容貌彷彿云。快得招內。同黨只是穳一人。今此聖龜素昧平生納供矣。以各人等所招觀之。牛主昌玉急於推牛。以容貌稍肖似之人。指爲元賊。若與穳一番面質。則昌玉雖喙長三尺。無辭自服。而穳方在囚於松營。有難捉來頭面而酒幕偸牛之招。已發於快得未捕之前。快得同情設計之招。今與昌玉失牛時事實。節節相符。此是明證。昌玉之指聖龜爲賊者。元無執贜。只以面貌之肖似。誣引指賊者。語不成說。旣有此可明可證之端。則聖龜之偸牛與否。自歸脫空。聖龜分揀放送。昌玉則旣有偸牛之賊。而援其不當之人。自臣廳從重決棍。所偸牛隻。已爲斥賣姓名不知人處。其他雜物。穳快得亦爲分食。沒數推徵於左捕將趙圭鎭處。出給牛主昌玉。重煒則前後所招。不爲卞白。亦自臣廳決棍放送。敎以。無贜沒捉。勒施賊刑於平民。非特有乖獄體。若此則民安所容措。事關民隱。豈可泛視。況於原情。見 昌陵酒幕四字。追述 聖祖駐蹕時下敎。特令他廳査奏矣。觀此草記。果不爽所料。誣盜亦盜。民習可惡。宋哥漢。自卿廳依金哥例。嚴加施威。捧誣人侤音。移送刑曹。刑推定配以懲。 趙圭鎭受囑無賴侵虐平民之罪。大抵前後强竊盜何限。而戕人奪貨情狀至凶慘者。豈有甚於松人盧穳等。而如穳等之劇盜捕捉。返讓於他廳。乃於干連穳黨。返欲如是立幟。誠非常情之所出。外此舞獄虐民之罪。亦宜有懲勵之擧。當該捕將趙圭鎭。爲先罷職。○政院以他大將兼察啓稟。敎以。他大將兼察。又以右捕將兼察啓稟。敎以。右捕將具以謙許遞。
정조 9년 · 강
以徐有大爲左捕將。李邦一爲右捕將。
정조 9년 · 목
敎曰。捕將前望單子入之。
정조 9년 · 강
命李漢昌禁軍別將。依前勿拘。
정조 9년 · 목
敎曰。俄筵雖有下敎。更思足以示意。亦旣復薦。歲抄不遠。如李儒敬輩自可收敍。李漢昌禁軍別將。依前勿拘事。分付。
정조 9년 · 강
命趙應鉉議大臣稟處。 鄭光國施威嚴問。
정조 9년 · 목
義禁府啓言。罪人趙應鉉。身爲官長。參聞於投書之祭。鍛鍊於治獄之時。究厥情狀。萬萬痛惡。指嗾敎誘。旣已無辭自服。請勘斷。敎以。係是重囚。議于時原任大臣稟處。又啓言。罪人鄭光國初試時捧賂之跡。極爲殊常。而殿試及放榜時用情節次。忍杖抵賴。更加嚴刑。請期於得情。敎以。嚴刑究問之下。乃敢如是抵賴。罪狀極爲痛駭。後坐起時。各別施威嚴問。仍令刑曹問情各人等處。枚擧此囚供招。先爲反覆嚴問。期於得情以聞事。分付。
정조 9년 · 강
兵曹以張弼萬等充軍押付啓。
정조 9년 · 목
該曹啓言。代射罪人張弼萬蔚山府。 朴奉山晉州牧。金澤洙延日縣。金兌丁康津縣。崔以采海南縣。竝充軍押付。
정조 9년 · 강
遣承旨。詣 宗廟 永禧殿 毓祥宮 景慕宮。奉審摘奸。
정조 9년 · 목
冬至 祭在明日也。
정조 9년 · 강
眞殿展拜後。 景慕宮命展拜。
정조 9년 · 목
敎曰。近年連以親行 南殿。冬至 祭享。不得展拜。明日 眞殿展拜後。當自萬安門詣 景慕宮展拜。由月覲門。以此知悉。設布帳置之事。分付。
정조 9년 · 강
召見內閣提學金鍾秀于誠正閣。
정조 9년 · 목
予曰。久未見卿矣。卿之親病。近復何如。鍾秀曰。尙此凜綴矣。予曰。今冬秋年何如云耶。 鍾秀曰。日不甚寒。故無受傷之盧云矣。臣伏覩近來絲綸。間多過中處矣。予曰。卿之言。指何日下敎乎。鍾秀曰。尙因戶判事。有奰慝者角戰之計。焉逭三木之誅下敎。戶判雖多心好名之人。亦不至無足可觀。則絲綸之如是過中。恐似如何矣。予曰。卿之此言。在予資益不少。三木二字。使注書日記修正時抹去。
정조 9년 · 강
以李昌顯爲副率。尹行任爲兼說書。
정조 9년 · 목
敎曰。明日冬至 祭相値。桂坊未差之代。令該曹口傳差出。又敎曰。 兼說書前望單子入之。以具以謙爲禁軍別將。 口傳也。
정조 9년 · 목
景慕宮冬享在再明也。
정조 9년 · 강
召見校正堂上鄭昌聖李家煥于誠正閣。
정조 9년 · 목
予曰。 御製册子。盡爲校正乎。昌聖曰。未及盡見矣。家煥曰。今日似爲了當矣。昌聖曰。 列聖朝羹墻錄。故奉朝賀李世根[瑾:I-PERSON]有抄錄之事。其本草尙在其子孫家云矣。予曰。然則使之持來。而今番所輯錄者。合而見之。則其法例。雖不盡用。亦可有刪正該備之道矣。
정조 9년 · 강
毓祥宮。命親行酌獻禮。
정조 9년 · 목
因禮曹擇日單子。敎以。本 宮冬享。昔在 先朝。每 命進定於初六日。必 躬行 享事。而丙申以後。尙未親行。今番擬欲如禮行之。當此隆寒。經宿動駕之頻數。亦有掣礙之端。今六日。當詣 毓祥宮。親行酌獻禮。以此分付。
정조 9년 · 강
戶曹參判李致中。疏辭地部春秋之任。批下該曹稟處。
정조 9년 · 강
判下兵曹 毓祥宮酌獻禮時軍兵磨鍊草記。
정조 9년 · 목
因該曹草記。敎以。訓局步軍七哨。馬軍二哨。禁軍三番隨駕。留陣置之。又因訓鍊都監隨駕單子。敎以。觀此單子。隨駕軍兵數女太多。金虎弘化門軍。勿爲出用。
정조 9년 · 강
以鄭尙淳爲分內醫提調。口傳也。
정조 9년 · 강
命明日動駕時。軍兵着甲冑除之。
정조 9년 · 목
敎曰。日寒如此。明日動駕出還宮時。軍兵着甲冑一節除之。
정조 9년 · 강
命司謁重治。別監嚴棍。
정조 9년 · 목
兵曹判書徐有隣啓言。卽接一內將李壽鵬所報。則有一別監忽來二正禁軍入直所。無端作梗。浪藉詬辱云矣。伊日作拏別監。請從重科罪。從之。敎以。聞非大殿掖隸。而司謁若能申飭。豈有是也。大殿司謁。過齋後。亦當重治。該番行首別監。過齋後。令兵曹聚會該番禁軍正領。嚴棍仍令除名。
정조 9년 · 강
社稷祈穀大祭。命親行。
정조 9년 · 목
禮曹以來正月初六日攝行啓稟。敎以。謹當親行矣。
정조 9년 · 강
詣 眞殿展拜。仍詣 景慕宮展拜。
정조 9년 · 목
具翼善冠袞龍袍。乘輿出協陽門。由仁政門。至萬安門降輿。詣 眞殿行禮如儀訖。還出萬安門乘輿。命藥房都提調徐命善曰。卿之愼節。近復何如。命善曰。尙今未差。若歇無常。予曰。卿則勿爲隨駕。還宮後。只參問安班。仍出仁政門。予曰。金奉朝賀入來乎。知入。 承旨李亨元還奏曰。入參問安班云矣。予曰。典律通補。幾何校正。使下番翰林傳諭于奉朝賀。 史官尹行任傳諭奉朝賀金致仁。以姑未訖工之意還奏。予曰。再明日。與綾原君入侍事。遣史官傳諭于奉朝賀。仍敎曰。不過俾知警飭。昌城尉黃仁默給牒敍用。仍令口傳付軍職。使之參班。亦不過微眚。銓堂及承旨罷職人。竝敍用。仍由月覲門。詣 景慕宮。入齋室。少頃。詣 版位行禮。入廟內奉審如儀訖。還入齋室。少頃。乘輿出日瞻門。由月覲門。至銅龍門。召入槍劍將。敎曰。本營槍劍將試射。未遑爲之。明日當於春塘臺。依內試射例設行。而槍劍軍。以隨駕次數之多少。定鳥銃放數之次第。 試官則該營大將中軍軍餉色從事官爲之。畢射放後。槍劍將亦以柳葉箭騎蒭。各一巡應試事。分付。由協陽門還內。
정조 9년 · 강
遞大司成金宇鎭。
정조 9년 · 목
宇鎭牌不進。敎以。聞有實故。許遞。政官牌招開政。陞試申飭設行。
정조 9년 · 강
有政。吏曹參議趙鼎鎭進。
정조 9년 · 목
以徐龍輔爲大司成。
정조 9년 · 강
命左議政洪樂性。勿待命。
정조 9년 · 목
因樂性待命啓辭。敎以。勿待命事。遣史官傳諭。仍傳命召。
정조 9년 · 강
命統制使望筒。言于廟堂。
정조 9년 · 목
因統制使望筒。敎以。西閫遞來未過一年。此望筒更爲擬薦事。言于廟堂。又因望筒。敎以。南北太遠。此意言于廟堂。又因望筒。敎以。望筒之屢次還下。固知其萬萬不安。此亦官方。在所審愼。況南閫銷鑰。亦宜捧入。事面之不輕。豈下於備堂乎。此望首擬之人。譴罷未過數日。若令兠攬至此。烏在其警飭之意乎。廟堂豈其屢薦屢改。意謂屬意於此亞將。乃有此掃萬擬似耶。此意更卽言于廟堂。今已夜深。因一統帥望筒。若至徹宵。不已疲憊乎。若此而該房不能申飭備郞。使之斯速往來。則本司係是大臣衙門。雖難誰何。 承宣卽不過近察之臣也。焉逭重勘。以此知悉。又敎曰。具以謙以西閫遞來於踰年。使之改望。則李明運北閫遞來。亦未踰年。論以格例。雖不必爲拘。昨旣以此改望。則今不可異同。更爲擬入事。言于廟堂。
정조 9년 · 강
重推平安監司鄭一祥。
정조 9년 · 목
政院啓言。方物進獻。何等至重。而平安監營所封。筒筒渝傷。該道監司。看品禮曹堂上。竝重推。本道色吏。該曹下吏。請科治。允之。
정조 9년 · 강
命南公轍等。後坐起照律。
정조 9년 · 목
因義禁府囚徒。敎以。南公轍柳烶柳頤玄。保放。後坐起。還囚照律。
정조 9년 · 강
命箕營獻御慢忽。令禮堂詳査。
정조 9년 · 목
因刑曹平安監營色吏。禮曹下吏科治啓目。敎以。分揀放送。色吏則如非宮房二人之用情。外邑所爲。極爲駭然。土貢獻御。如是慢忽。其居藩能否。不須論也。令禮堂詳査中間情僞。後日登對時稟處。
정조 9년 · 강
改差平安都事李存遠。
정조 9년 · 목
存遠以身病呈狀。吏曹啓請改差也。
정조 9년 · 강
秋曹以宋昌玉機張縣定配押送啓。
정조 9년 · 목
自內詣春塘臺陞座。予曰。兵曹判書徐有隣。閣臣徐有防李秉模徐鼎修李崑秀入侍。予曰。昨夜以達曉不得寢睡之意。縷縷下敎。則統帥薦望。終不擬入。抑何故也。予以左相視若頹波砥柱。今於薦事擧行若此。誠爲慨然。 具以謙閔義爀趙圭鎭。何可遽擬於首薦耶。予之飭敎何如。而在下奉承。若是慢忽。是何道理。敬大臣自敬大臣。尊朝綱自尊朝綱。嶺海鈇銊。有難容貸。雖至卜薦。毋得踰今日之意。 左副承旨傳諭于左議政。○敎曰。不善傳諭。致有大臣再次胥命之擧。必是誤傳之致。當該備郞汰去。○承旨李亨元傳諭于左議政洪樂性。則以爲昏迷顚錯。自速嚴誅。不惟不加之誅。反下勿胥命之敎。歸伏私次。而至於統帥薦望。三次備擬。旣承嚴旨。此外實無擬望之人。尤萬萬罔措。謹當以文字仰達云矣。○敎曰。禁衛大將徐有大。中軍曺學臣。 從事官李延伋。餉色從事官朴志泓。軍禮失措。命禁將記過。中軍從事官。竝拿入。敎曰。親臨試射。旣非戲劇之場。軍門節次。自有紀律之嚴。則坐作之際。全不成樣。旣居其職。胡不隸習。先以此意問于李延伋。○宣傳官申鴻周傳宣聖敎訖。延伋供曰。新差屬耳。未及習禮。嚴問之下。不知所達矣。予曰。今番則事係微眚。姑爲參酌。後復如是。則斷不饒貸。至於中軍餉色。則旣以武弁。有此做錯。固當嚴棍。而日寒如此。今姑安徐。竝以此意分付拿出。○敎曰。 禁衛兼中軍曺學臣。餉色從事官朴志泓。事過後拿處。 禁衛大將徐有大。槍劍將申大脩。以次應射。槍劍軍等試射放訖。還內。
정조 9년 · 강
召見承旨及差使員守令于誠正閣。承旨洪文泳。富平府使李淑。淸風府使洪載淵。 德源府使李弼培。 高城郡守李趾克。 文化縣令李英澤。 南平縣監李羲寅。 龍宮縣監韓鼎謨。開城敎授朴沁。 草芝僉使白兌起。
정조 9년 · 목
予曰。今年穡事果何如。淑曰。初頭則有豐登之望。而晩因兩水不適。未免失稔。弊瘼則別無大段陳達之事。而舊還恐有難捧之慮矣。予曰。舊還數旣無多。往傳今日筵敎於道臣。使之酌量減給。予曰。年事何如。載淵曰。黍稷雖未登。而豆太最成熟。民多以此聊賴矣。予曰。新舊還無難捧之慮否。對曰。恐似無慮。而邑弊亦無仰達者矣。予曰。德源亦無弊瘼乎。弼培曰。雖有些少弊端。而有不敢上達。不過與道臣量處之事矣。予曰。何以爲治乎。對曰。公心無怠矣。予曰。 嶺東荐飢之餘。民憂尙爾未紓。今年則庶可以奠居乎。趾光曰。田穀間有被傷。而畓穀則大登。民事誠爲多幸。而第荐歉之餘。流民無還集之望。說弊雖易。矯捄極難矣。予曰。爲守令者。若能誠心撫摩。則豈無還集之道乎。對曰。或有着根而忘歸者。又有見督於公私債而欲歸未歸者。幸蒙朝家軫恤之澤。漸次還入者。幾至累百戶矣。予曰。風俗比嶺西何如。對曰。濱海之地。士瘠民貧。多趨末利。不務農業矣。予曰。然則漁戶何故漸縮。對曰。魚產漸不如古。民無以資活。漁戶之縮。職由於此矣。予曰。海西穡事。未免失稔。本縣則果何如。英澤曰。水畓多有被災處。已盡報營門矣。予曰。今年災結。依狀請盡數劃給。爾須相議道臣。善爲矯捄。予曰。席子能無弊端乎。鼎謨曰。京作貢一節。最爲難處矣。予曰。苟利於民。何難通變乎。
정조 9년 · 강
遞承旨李漢豊。以徐龍輔代之。
정조 9년 · 목
敎曰。 左承旨許遞。又敎曰。 承旨前望單子入之。
정조 9년 · 목
予曰。統制使望筒。卽爲頒布。仍命入抄啓文臣李翼晉金熙朝。比較試券。予曰。李翼晉作。全篇皆用周易文字。如離弧之對以鮮栂。師執禽之對以鮮射隼。極有才致。仍御批後。予曰。抄啓科作。漸有將進之美。且四書三經。盡爲應講。諸文臣勞役雖不些。豈不有益於實地工夫乎。此予所以惓惓於此者也。龍輔曰。聖敎至當。諸文臣果皆將就矣。
정조 9년 · 목
因樂性胥命啓稟。敎以。勿待命事。遣史官傳諭。仍傳命召。○敎曰。不善傳諭。致有大臣再次胥命之擧。必是誤傳之致。當該備郞汰去。
정조 9년 · 목
箚略曰。臣知識全昧。動輒顚錯。至於統制使擬薦。而昏謬之失益著。統帥重任。而屢改薦剡。致煩酬應。泥首金吾。冀被嚴誅。連下勿胥命之敎。第念前此擬入之人。非敢曰盡皆可合。求之亞將之中。則此外實無可擬之人。轉輾乖剌。自陷大戾。亟降威罰。重勘臣罪。批以。無隱之言。不必深引。卿其安心勿辭。卽起視事。仍命遣史官傳諭。
정조 9년 · 강
以徐鼎修爲大司成。
정조 9년 · 목
敎曰。 大司成前望單子入之。又敎曰。大司成牌招。申飭行公。
정조 9년 · 강
以金永綬爲統制使。 備薦也。
정조 9년 · 강
分揀曺學臣等拿處。
정조 9년 · 목
因禁衛兼中軍曺學臣。餉色從事官朴志泓等拿處傳旨。敎以。分揀。
정조 9년 · 강
召見奉朝賀金致仁。知事具允明于誠正閣。
정조 9년 · 목
予曰。再明昨日。知卿入來。而動駕相値。未及引接。今日始召見矣。册子幾何校正乎。致仁曰。吏典臣已看送。而禮工典則此重臣已盡校閱云矣。予曰。册子果持來乎。 允明曰。已待令矣。命允明持入。覽訖。子曰。此册頗好。以其 大明律條之多所添入故也。 通編則浩繁。而便於考閱則此册似勝矣。其中別編甚好。更加添潤也。 允明曰。此册旣爲公家文字。則事面不輕。一字差錯。所關非細。臣意則更加博論然後。始可出草矣。予曰。 奉朝賀未及盡看云。更爲送覽好矣。開刊當在何間。而鑄字當用何字耶。允明曰。鑄字則用衛鑄似好。而開刊則尙多誤字之未及釐正者。更加校勘。以御覽件入覽然後。始可開刊矣。予曰。監印無人。卿之筯力。足可爲之乎。允明曰。臣實老病。恐不堪任矣。致仁曰。此重臣筯力。可以時時監董矣。予曰。 李家煥則方監印 羹墻錄。不可兼管。此則卿可統攝監董矣。且此不無序跋之文。大臣則序之。重臣則跋。似好矣。 致仁曰。臣實不文。不敢當矣。予曰。卿言過矣。聞金鍾秀之言。則卿之文學贍敏。難敵云矣。大抵此册。與大典通編相爲表裏。刊行之後。人必便於考關矣。 致仁曰。刊行之前。已多謄見之人云矣。允明曰。當以刊印本。更爲經覽矣。予曰。然則各典續續入覽好矣。
정조 9년 · 강
命洪忠兵使擇差。
정조 9년 · 목
敎曰。近因狀辭。始知有修堞之擧。而聞其就緖尙多未了云。本閫宜付老鍊之人。洪忠兵使。勿論時閫帥守令。今日政。各別擇差。使之斯速赴任。
정조 9년 · 강
有政。吏曹參議趙鼎鎭。 兵曹判書徐有隣進。
정조 9년 · 목
以李東郁爲執義。 金東淵爲掌令。朴宗正爲持平。 孫鎭翼爲平安都事。 具世勣爲洪忠兵使。許冥爲全羅左水使。
정조 9년 · 강
命全羅水使不多日內辭朝。
정조 9년 · 강
命在外臺諫許遞。待明朝開政。
정조 9년 · 목
敎曰。未署經監察。至於五員之多。在外臺諫許遞。政官待明朝牌招開政。待下批。與未肅拜臺諫牌招署經。
정조 9년 · 강
罷承旨李祖承職。
정조 9년 · 목
敎曰。新除授大司成。待明朝牌招。陞試使之斯速設行。今聞四等庭試亦未設行。亦爲申飭。曾因泮長建白。陞試庠製。皆於當朔當等設行。而無端過限。則大司成學敎授。自政院直捧禁推傳旨事。亦有定式。而此亦成憲。則固當遵而行之。其後無勿施之命。而近來公然廢閣。似此小事。豈可如是壞了。當該不捧傳旨承旨罷職不敍。以懲日後。當該大司成學敎授。令政院査出。依定式。以禁推傳旨捧入。
정조 9년 · 강
禮曹以丙午雜科覆試。三月二十七日。放榜。四月十二日進定啓。
정조 9년 · 목
政院以大升禁推。依定式遞差啓稟也。
정조 9년 · 강
慶尙監司鄭昌順。上疏自引。賜批。
정조 9년 · 목
疏略曰。向被儒生之侵詆。此固橫逆之來。在私義容有可諉。而今以貢蔘之不良。至被該院之請勘。臣之失職欠誠。罪無所逃。湯劑之需。有關保護之節。此而不飭。餘更何言。下臣司敗。勘臣負犯。批以。卿其勿辭行公。
정조 9년 · 강
命癸卯選抄啓文臣。特竝除講。
정조 9년 · 목
敎曰。癸卯選抄啓文臣。至今年十二月朔。再次課講。四書三經。皆將應講。自明年正月初次。以綱目應講。綱目畢試後。原節目中。更無應講之書。癸卯選則特竝除講。只親試課試應試事。內閣知悉。
정조 9년 · 강
遞副應敎李敬一。
정조 9년 · 목
敬一牌不進。敎以。許遞。
정조 9년 · 목
敎曰。鍾城府使。今日政差出。○以趙時偉趙瑍爲承旨。韓光近爲執義。 朴聖泰爲司諫。李性吾爲掌令。韓商新爲持平。李鎭復爲鍾城府使。 尹㬦爲副應敎。
정조 9년 · 목
敎曰。新除授及未肅拜學敎授。竝牌招。庠製明日設行。
정조 9년 · 강
分揀徐鼎修等。
정조 9년 · 목
敎曰。旣示飭勵。皆是政院一任其不報。不能提飭館學之致。大司成學敎授人。竝分揀放送。
정조 9년 · 강
召見承旨李聖圭趙瑍于誠正閣。
정조 9년 · 목
予曰。右承旨不見久矣。而能不衰老。可喜矣。 戶判近復從宦。予甚爲幸。然尙多執拗。 承旨亦爲勉戒好矣。瑍曰。編荷生成之澤。得廁冠帶之列。闔門感泣。第緣見事執迷。觸處獲戾。雖欲戒飭。臣無知覺。只自惶悶矣。
정조 9년 · 강
大司諫尹行元。陳疏自引。仍討逆。賜批。
정조 9년 · 목
疏略曰。臣於頃年。黍叨見職。適値常參。燈乃出肅。未能出一言論一事。至被陳疏之論斥。固當受而爲罪。何可以日月之稍久。晏然自解乎。亟遞臣職。嗚呼。昨秋夏賊。今春逆恭逆瑮。又接跡而起。适雲按例之論。旣發晩後。英恒嚴鞫之啓。亦歸悠泛。噫彼昨今逆變。豈一朝一夕之故哉。究其由則鄭妻龜柱。窩窟也根柢也。一而爲福衡洋采之醞釀。一而爲得孚。 魯春之跳踉。遂使奴傔縱妻擊錚。夬從執法之請。以正應行之律。俾彝倫敍而禍根塞焉。批以。所陳己論諸批。爾其勿辭察職。
정조 9년 · 강
持平韓商新。疏陳諸條。賜批。
정조 9년 · 목
疏略曰。竊惟今之最先務者。有曰勉聖德以立大本。貽燕謨以固邦基。懋實政以祛文具。嚴懲討以明義理四者是已。試觀今日之治象。則何嘗有丕應之效耶。紀綱尙未振肅。公道尙未烣張。規模略成。而風俗之頹靡如昨。儀文粗定。而機務之叢脞依舊。此何故也。伏願勿以正心誠意爲迃儒之常談。而必以居敬窮理爲致治之本原。至於貽燕謨之說。則邸下早諭之方。專在於宮僚之愼簡。顧今師傳賓僚。固宜極一時之選。而殿下於此。豈可不每自省檢。思所以爲我儲宮之所仰法者乎。至於懋實政之說。則人君之立志制治。莫貴於誠實。殿下十載御極。一念圖治。而誠心未孚。實效猶邈。如此而求治。何異於却步而求前乎。以言乎用人。則惟視地閥之高下。詞華之敏鈍而進退之。故族寒者雖有奇才。而不得展布。技拙者非無實行。而末由施用。以言乎恤民。則歉歲賑飢。軍布減半。而流亡絕戶。隣族徵督。草樹陳田。官吏橫斂。則今日之用人恤民。亦可謂無其實矣。開言路。所以來直言而匡君失也。夫何求助之旨徒勤。而未嘗見一人之犯顏。察邇之衷雖切。而未嘗聞一言之採蕘。此豈非大可寒心者乎。崇節儉。所以革奢風而裕財用也。挽近侈風大盛。竊恐殿下躬儉之化。猶有所未盡而然也。惟殿下懋哉。至於嚴懲討之說。則丙丁以來。厚麟恒簡之一串凶肚。 趾述範能之闔門逆腸。凶如鄭妻。逆如龜柱。釀成揆衡之凶謀。以啓賊嵎之狂圖。義理晦塞。民志詿誤。以至於莫可收拾之境。而馴致國榮之沮遏大計。 德相之四字凶言。此卽從古權凶所未有之逆節。而乃有昨秋逆變。今春凶孼。今乃竝與應施之典刑。尙在相持之中。以是之故。瑮福逞凶。洋來煽妖。至於孚春之跳踉而極矣。 得孚之於夏賊。傾身附麗。超鳳之敦溫。不足喩其密矣。夫陰護醜類。卽其伎倆。而得孚爲之嚆矢。譸張凶論。卽其經營。而得孚爲之倀鬼。今若不痛加鋤治。惟事姑息。則又不知何樣禍機伏在何地。極允臺閣之請。使逆孼永熄焉。雖以李文德事言之。頃於春塘試士之日。呵除臺官於環衛之側者。誠一變怪。而又於法殿唱榜之時。渠敢偃坐橫竹於殿陛之上。臣謂副總管李文德。施以削職之典宜矣。 湖南水閫。素稱難治也明矣。新除授許冥。爲人孱劣。如此重閫之職。不可責之於此等之人。臣謂全羅左水使許冥改差。當該銓官。推考警責宜矣。陞庠課試之逐月設行。已有成命。則爲國子庠學之官者。惟當一遵令式。而近來掌試之臣。專以避事爲習。迄不擧行。 承宣旣施不敍。則規避不行之諸臣。不可無罰。臣謂大司成及四學敎授。一竝罷職不敍宜矣。 金吾議讞。事係政措之大者。雖以日昨朝紙觀之。或發配踰月。或施刑經旬。而矇不頒出。乃於一張朝紙。混同書出。有若事在昨今者然。臣謂當該承旨。亟施譴罷之典宜矣。批以。首陳勉聖德。貽燕謨。懋實政。嚴懲討四條論列。言甚根據。其中用人。恤民。開言路。崇節儉等事。尤屬目下急務。竝當體念。李文德事兩款干科。俱係紀綱。依施。大抵武弁之呵除臺官。可謂有辱朝廷。其罪狀。令該府拿問。殿陛橫竹。渠何足言哉。本兵堂郞。少有彈戢。豈有此無嚴之擧。伊日參班堂上越俸禁喧該郞。先汰後拿。此後復有此等之事。當該判堂。禁喧郞廳。該房糾察。分俸罷拿傳旨。許冥事。本閫委任。異於他閫。請令另擇則可也。其人旣不堪水閫。不允。當該兵判推考事。依施。 大司成學敎授事。依式勘罪足矣。不敍過矣。 承旨譴罷事。不能檢飭。朝紙有此許多做錯。聞甚駭然。依施。爾於新入臺職之初。能辨言辭之疏。予甚嘉乃。勿辭從速察職。
정조 9년 · 강
京畿儒生沈濟權等九百五十七人上疏。請蔡貴河東陽書院竝享。賜批。